Early Diagnosis of Community-Acquired Pneumonia in the Emergency Department: Imaging and Biomarkers
Tidsskrift: akut ()

## Forsvaret:

1. november 2024

## Forfatter:

Anne Heltborg 1,2

## Hovedvejleder:

Christian Backer Mogensen

## Medvejledere:

Helene Skjøt-Arkil, Ole Graumann, Stefan Posth

¹ Fælles Akutmodtagelse, Sygehus Sønderjylland, Aabenraa ² Institut for Regional Sundhedsforskning, Syddansk Universitet

Korrespondance: anhekr@rm.dk

## Resumé af afhandling

Early Diagnosis of Community-Acquired Pneumonia in the Emergency Department -Imaging and Biomarkers

Heltborg et al.

## Introduktion

Denne afhandling beskæftiger sig med tidlig diagnostik af samfundserhvervet lungebetændelse på hospitalernes akutmodtagelser. Baggrunden er en stigende forekomst af antibiotika-resistente bakterier, der udgør en stor global helbredstrussel. Bedre infektionsdiagnostik kan bidrage til mere målrettet brug af antibiotika på hospitalerne og dermed understøtte kampen mod antibiotikaresistens

Samfundserhvervet lungebetændelse er den hyppigste indlæggelseskrævende infektionssygdom. Dog kan det være problematisk at identificere patienter med lungebetændelse korrekt, fordi symptomer og fund er uspecifikke og kan være atypiske. Hyppigst anvendes røntgen af thorax som billeddiagnostisk undersøgelse til at bekræfte sygdommen hos patienter med klinisk mistanke, men røntgen af thorax har lav sensitivitet for lungebetændelse, og kvaliteten er dårlig hos patienter, der ikke kan stå. CT af thorax med reduceret stråledosis er et sikkert og mere præcist alternativ til røntgenbilledet og har potentiale til at forbedre den radiologiske lungebetændelsesdiagnostik. Fortolkning af CT-scanninger kræver dog ekspertise inden for radiologi,

hvilket ikke altid er umiddelbart tilgængeligt på akutafdelingen.

Blodprøvemarkør for systemisk inflammation tilskrives ikke en central rolle i lungebetændelsesdiagnostik,  men  bruges  ofte  vejledende.  Hyppigst  anvendes  C-reaktivt protein (CRP), men anvendeligheden er begrænset af lav specificitet og en lettere forsinket responstid. Der anvendes ingen vævsspecifikke blodprøvemarkører til at afspejle akut vævsskade i lungerne.

Årg. 8, Nr. 1

## HVAD VED VI?

Samfundserhvervet lungebetændelse kan være vanskeligt at diagnosticere præcist i akutmodtagelsen, og diagnosen er behæftet med betydelig fejldiagnostik.

## Formål

Denne afhandling beskriver tre kliniske studier med følgende formål:

- 1) At undersøge den diagnostiske nøjagtighed af akutmedicinske lægers vurderinger af ultralavdosis  CTskanninger for lungebetændelsesforandringer.
- 2) At undersøge den diagnostiske nøjagtighed af lungeskademarkørerne  SP-D,  KL-6  og  CC16  i  at  skelne mellem lungebetændelse eller ej  hos  patienter, der mistænkes for lungebetændelse.
- 3) At  undersøge  den  diagnostiske  nøjagtighed  af  inflammationsmarkørerne CRP, PCT, IL-6, suPAR og YKL-40 samt udvikle en diagnostisk model baseret på disse biomarkører og symptomvarighed for patienter mistænkt for lungebetændelse.

## Metoder

Alle studier var designet som diagnostiske tværsnitsstudier. Patienter med en initial klinisk mistanke om lungebetændelse blev inkluderet fra akutmodtagelserne på tre danske  hospitaler.  Deltagerne  gennemgik  ultralavdosis CT af thorax og fik taget ekstra blodprøver til analyse af studiemarkørerne.

Ti  læger  fra  akutmodtagelserne  vurderede  128  ultralavdosis CT-skanninger efter at have gennemgået et fokuseret, interaktivt kursus i at identificere forandringer forenelige med lungebetændelse på ultralavdosis CT. Referencestandarden  var  en  radiologs  vurdering  af  de samme skanninger.

Biomarkørernes værdier blev sammenlignet med patienternes endelige diagnoser, som blev tildelt af to medicinske eksperter ved journalgennemgang.

De primære effektmål var diagnostiske nøjagtighedsestimater i form af sensitivitet, specificitet, positive/negative prædiktive værdier (PPV/NPV) og area under the curve (AUC). For inflammationsmarkørerne undersøgte vi deres  kombinerede  diagnostiske  værdi  ved  at  udvikle  et klassifikationstræ.

## Resultater

Vi inkluderede 411 patienter mistænkt for lungebetændelse. Lungebetændelse var den endelige diagnose i 58% af tilfældene.

Lægernes samlede nøjagtighed i at vurdere ultralavdosis CT for lungebetændelse var: sensitivitet = 83%, specificitet = 70%, PPV = 80%, NPV = 78%.

Lungeskademarkørerne udviste ingen evne til at skelne mellem  patienter  med  og  uden  lungebetændelse,  med AUC-værdier mellem 0,50 og 0,55.

Ingen  af  de  undersøgte  inflammationsmarkører  var  effektive til at diagnosticere lungebetændelse. Klassifikationstræet  var  ikke  mere  nøjagtigt  end  IL-6  eller  CRP alene, og disse markører var primært effektive til at differentiere mellem patienter med og uden infektion.

## HVILKET POTENTIALE I AKUTAFDELINGER?

Ultralavdosis  CT,  CRP  og  IL-6  har  potentiale  til  at understøtte  klinisk  beslutningstagen  hos  akut  indlagte patienter mistænkt for samfundserhvervet lungebetændelse. Der er behov for yderligere studier for at klarlægges undersøgelsernes effekt på antibiotikaordinationer.

## Konklusion

Resultaterne viser, at akutmedicinske læger med begrænset  træning  kan  vurdere  lungebetændelsesforandringer på ultralavdosis CT af thorax med god nøjagtighed. Ingen af de undersøgte biomarkører kan bruges til at diagnosticere lungebetændelse med tilfredsstillende nøjagtighed. IL-6 og CRP har potentiale til at understøtte diagnostikken  af  patienter  mistænkt  for  lungebetændelse  ved  at kunne differentiere mellem inficerede og ikke-inficerede patienter. Der er behov for yderligere studier for at vurdere effekten af undersøgelserne på antibiotikaordinationer i akutmodtagelserne.

## Finansiering

Dette  arbejde  er  finansieret  af  Sygehus  Sønderjylland, Syddansk Universitet og Region Syddanmark.

## HVAD TILFØJER AFHANDLINGEN?

Denne afhandling bidrager med viden om den diagnostiske  værdi  af  ultralavdosis  CT  og  udvalgte  inflammationsmarkører og lungeskademarkører til tidlig diagnostik af samfundserhvervet lungebetændelse i akutmodtagelserne.